Plaasafsetting: MRK 'bang' vir ANC-regering | Maroela Media
Die DA sê hy is hewig ontstel deur die besluit van die Menseregtekommissie (MRK) om nié die afsetting van Ivan Cloete, 'n bruin boer van die plaas Colenso by Darling in die Wes-Kaap, te ondersoek nie.
Annette Steyn, die DA se woordvoerder oor landbou, sê die MRK het hom in die verlede aktief beywer teen afsettings en gedwonge verskuiwings – veral in die Wes-Kaap – en die DA "kan net aanneem dat sy weiering om in dié spesifieke geval ondersoek in te stel, spruit uit 'n politieke vooroordeel" wat uiteindelik Cloete se regte ondermyn.
"Die MRK het die afgelope paar jaar verskeie plaasafsettings ondersoek en daarby ingegryp. Die kommissie het in 2019 selfs gevra vir 'n hersiening van wetgewing oor afsettings en het 'n beroep op pres. Cyril Ramaphosa gedoen om 'n belofte uit 2018 gestand te doen dat 'n moratorium op plaasafsettings geplaas word," sê Steyn.
Sy sê dieselfde word egter nie vir Cloete gedoen nie.
"Die enigste afleiding wat gemaak kan word, is dat die MRK polities gekaap is en dat Cloete versaak word weens ANC-kaders en MK-veterane wat wedywer vir sy grond – asook die feit dat die DA sy saak opgeneem het."
Steyn sê in sy eie woorde is die MRK "verbind tot die bevordering van respek en die handhawing en beskerming van menseregte, sonder vrees of guns".
"Die kommissie wys beslis vrees vir die ANC-regering en guns teenoor hom met dié skynheiligheid."
Steyn sê die DA doen 'n beroep op die MRK om sy mandaat in gedagte te hou en sy besluit om nie Cloete se afsetting te ondersoek nie, te hersien.
"Sulke ongeregtigheid kan nie toegelaat word nie, veral nie van 'n kommissie wat veronderstel is om regte te beskerm nie."
Hulle weet die onteieningswet gaan deurgevoer word so hoekom hulle tyd mors.
MRK wat is dit of wie is dit?
Dis nie n kwessie van bang nie maar eerder kop in een mus. Die hele klomp is korrup.
Die MRK was nog heeltyd pro anc
Die hele storie stuur af op nog n Zimbabwe. Die ANC het in elk geval die land reeds verwoes so laat hulle maar voortgaan,